פול דנו

ביוגרפיה

דנו נולד בניו יורק לגלדיס ופול א. דנו. הוא גדל בניו יורק ולמד בבית ספר לבנים "בראוונינג". בהמשך עבר עם משפחתו מניו יורק להתגורר בעיירה וילטון שבקונטיקט, דנו למד בתיכון העיירה וסיים בהצטיינות את לימודיו ב-2002.
לאחר מכן חזר לניו יורק כדי ללמוד במכללת יוג'ין לאנג לאומנויות.

קריירה

דנו החל להופיע בגיל צעיר בהצגות מקומיות אשר הובילו להופעת הבכורה שלו בברודוויי בגיל 12 לצד ג'ורג' סי. סקוט במחזה "אופק אבוד".
בשנת 1998, הופיע לראשונה בטלוויזיה בפרק בסדרה "בחור חכם", ובשנת 2000, הופיע לראשונה בקולנוע בסרט "התחלה חדשה".
בשנת 2001, בהיותו בן 17 התפרסם בדרמה העצמאית "הדרך המהירה ללונג איילנד" בו גילם את האווי בליצר נער חכם ורגיש בן 15 הגר בסביבה מוזנחת בלונג איילנד. בשבוע אחד מאבד הוואי את אמו בתאונת דרכים ומפסיד כמעט כל דבר וכל אחד בחייו. להאווי לא נשארו הרבה ברירות אלא לנווט את התבגרותו כראות עיניו ללא שום השגחה. על תפקידו בסרט זכה דנו בפרס אינדפנדנט ספיריט על הופעת הבכורה הטובה ביותר. ב-2002 הופיע בשני פרקים בסדרה "הסופרנוס".
ב-2004 שיחק בקומדיה "איזו מין שכנה" בה גילם את קליץ, חברו של הדמות הראשית מת'יו קידמן (אמיל הירש), בנוסף שיחק בסרט "לקחת חיים" בכיכובה של אנג'לינה ג'ולי.
ב-2006 הופיע בסרט עצמאי מצליח נוסף, "מיס סאנשיין הקטנה" בדמותו של דווין, אחיה הגדול של אוליב, המגולמת על ידי אביגיל ברסלין. הוא מגלם את דווין שחי את חייו לפי תורתו של פרידריך ניטשה ומסרב לדבר עד שיהיה בוגר דיו כדי להתגייס לחיל האוויר האמריקאי ולהיות טייס קרב. בנוסף ב-2006 שיחק גם בסרט "פאסט פוד".
בשנת 2007 סיפק דנו את הופעתו הזכורה ביותר, כנראה, בדרמה התקופתית של פול תומאס אנדרסון "זה יגמר בדם". בסרט גילם דנו את דמותו של הכומר הפנאטי איליי סאנדיי וגם את אחיו פול, שמקבל את הדת כחלק מרכזי של החלטות החיים. במהלך הסרט מנסה איליי להוציא רווחים אישיים מאיל הנפט דניאל פליינוויו, המגולם על ידי דניאל דיי לואיס. על הופעתו בסרט זכה במועמדות לפרס באפט"א.
בשנת 2008, כיכב בקומדיה "ענקי", וב-2009, דיבב את דמותו של העז אלכסנדר ב"ארץ יצורי הפרא". בשנת 2010 השתתף בקומדיית הפעולה "כמו יום ולילה" בתפקידו של ממציא גאון בשם סיימון פק, וב-2011, שיחק בסרט "הפלישה למערב" לצידו של דניאל קרייג.
ב-2012 כיכב בסרטים "בשביל אלן", "להיות פלין" ו"רובי ספרקס" לצידה של הכוכבת/כותבת זואי קאזאן, והשתתף גם בסרט המדע הבדיוני של ריאן ג'ונסון, "לופר".
בשנת 2013 שיחק בסרט "אסירים" בו שיחק בחור פסיכוטי מופנם בשם אלכס ג'ונס הנחשד בחטיפת בתו של גיבור הסרט קלר דובר, המגולם על ידי יו ג'קמן. בנוסף ב-2013, שיחק בסרט "12 שנים של עבדות" בתור שכנו הנגר של בעל העבדים האדיב פורד, עבורו הוא מבצע מגוון עבודות נגרות ומסתכסך עם העבד (גיבור הסרט) סולומון סביב עצותיו של סולומון להתייעלות העבודה. בעקבות סכסוך זה נמכר סולומון לבעל העבדים האכזר אדווין אפס, לאחר שהנגר מנסה לרצוח אותו בתליה. על השתתפותו בסרט זה היה מועמד לפרסים רבים.
ב-2015 שיחק בסרט "אהבה וחסד" לצידו של ג'ון קיוזק. בנוסף בשנה זו, שיחק בסרט האיטלקי "נעורים" של הבמאי פאולו סורנטינו.
ב-2016 שיחק בתפקיד ראשי בתור פייר באזוחוב, בסדרה "מלחמה ושלום". בנוסף, בשנה זו כיכב בסרט "איש האולר" לצד דניאל רדקליף.
בשנת 2018 יצא לאקרנים סרטו הראשון כבמאי, "תמונה משפחתית", בכיכובם של קארי מאליגן וג'ייק ג'ילנהול. הסרט, אותו אותו כתב דנו בשיתוף עם זואי קאזאן, מבוסס על ספרו של ריצ'רד פורד משנת 1990. בשנה זו גם שיחק בתפקיד הראשי של דייוויד סווט במיני-סדרת הפשע "הבריחה מדנמורה" ברשת Showtime וביים בן סטילר.
בשנת 2019 שיחק בתיאטרון במחזה "True West" שכתב השחקן והמחזאי סם שפרד. ההצגה הוצגה במרכז לאמנויות הבמה בניו יורק.

חיים אישיים

מ-2007 נמצא בזוגיות עם השחקנית זואי קאזאן. לשניים בת משותפת. הם מתגוררים בשכונה בוריאום היל, ברוקלין שבניו יורק.
דנו חבר בלהקת Mook, בה הוא משמש כסולן וגיטריסט.